Henstilling med henblik på RÅDETS AFGØRELSE om udpegelse af Den Europæiske Kulturhovedstad 2018 i Nederlandene /* COM/2014/0253 final */





BEGRUNDELSE I Europa-Parlamentets og Rådets afgørelse nr. 1622/2006/EF af 24. oktober 2006 om en fællesskabsaktion vedrørende Den Europæiske Kulturhovedstad 2007-2019[1] fastlægges proceduren for udpegelse af europæiske kulturhovedstæder. I henhold til artikel 2 i afgørelsen udpeges to byer i to medlemsstater til europæiske kulturhovedstæder efter tur fra 2009 i overensstemmelse med den rækkefølge, der er fastsat i bilaget til afgørelsen. Kulturhovedstæderne skal i 2018 ligge i hhv. Malta og Nederlandene. Malta valgte at gennemføre sin udvælgelsesprocedure et år tidligere end ifølge den normale tidsplan, og Valletta blev udpeget til "Europæisk Kulturhovedstad 2018" i Malta ved Rådets afgørelse 2013/286/EU af 17. maj 2013[2]. Udvælgelsen af den europæiske kulturhovedstad for 2018 i Nederlandene foregår som følger. En indkaldelse af ansøgninger offentliggøres af den pågældende medlemsstat senest seks år inden arrangementets start. En jury bestående af 13 uafhængige eksperter fra kultursektoren indkaldes til et indledende udvælgelsesmøde senest fem år før aktionen. Juryen vurderer de indkomne ansøgninger på grundlag af de kriterier, der er fastsat i artikel 4 i afgørelse nr. 1622/2006/EF, og opstiller en liste over kandidatbyer, hvis kandidatur skal vurderes mere indgående, når de har udarbejdet en fuldstændig ansøgning. Ni måneder efter det indledende udvælgelsesmøde indkalder den pågældende medlemsstat juryen til et møde for at foretage den endelige indstilling. Efter en omfattende vurdering af de byer, der i første omgang er blevet udvalgt, på grundlag af de kriterier, der er fastsat for aktionen, anbefaler juryen én by i den pågældende medlemsstat. På grundlag af denne anbefaling indstiller medlemsstaten en by som sin europæiske kulturhovedstad og underretter Europa-Parlamentet, Rådet, Kommissionen og Regionsudvalget herom senest fire år før, arrangementet skal begynde. Europa-Parlamentet kan inden for en frist på tre måneder fra modtagelsen af indstillingerne fremsende en udtalelse til Kommissionen. Rådet, der træffer afgørelse på grundlag af en henstilling fra Kommissionen, udpeger officielt de pågældende byer som europæiske kulturhovedstæder for det år, indstillingen vedrører. Efter de to udvælgelsesrunder beskrevet ovenfor anbefalede juryen i sin rapport fra september 2013, at Leeuwarden (Nederlandene) bliver europæisk kulturhovedstad i 2018. Nederlandene meddelte denne indstilling til Europa-Parlamentet, Rådet, Kommissionen og Regionsudvalget i december 2013. Europa-Parlamentet sendte en positiv udtalelse til Kommissionen i februar 2014. I overensstemmelse med artikel 9, stk. 3, i afgørelse nr. 1622/2006/EF forelægger Kommissionen hermed vedlagte henstilling for Rådet om den officielle udpegelse af Leeuwarden til europæisk kulturhovedstad i 2018. Henstilling med henblik på RÅDETS AFGØRELSE om udpegelse af Den Europæiske Kulturhovedstad 2018 i Nederlandene RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, under henvisning til Europa-Parlamentets og Rådets afgørelse nr. 1622/2006/EF af 24. oktober 2006 om en fællesskabsaktion vedrørende Den Europæiske Kulturhovedstad 2007-2019[3], særlig artikel 9, stk. 3, under henvisning til henstilling fra Europa-Kommissionen, under henvisning til juryens rapport fra september 2013 vedrørende udpegelse af den europæiske kulturhovedstad i Nederlandene, og ud fra følgende betragtning: Kriterierne i artikel 4 i afgørelse nr. 1622/2006/EF er helt opfyldt — VEDTAGET DENNE AFGØRELSE: Artikel 1 Leeuwarden udpeges som "Europæisk Kulturhovedstad 2018" i Nederlandene. Artikel 2 Denne afgørelse træder i kraft dagen efter offentliggørelsen i Den Europæiske Unions Tidende. Udfærdiget i Bruxelles, den […]. På Rådets vegne Formand [1] EUT L 304 af 3.11.2006, s. 1. [2] EFT L 162 af 14.06.2013, s. 9. [3] EUT L 304 af 3.11.2006, s. 1.